P6_TA(2004)0060

ELi strateegia Buenos Airese kliimamuutuste konverentsil

Euroopa Parlamendi resolutsioon ELi strateegia kohta Buenos Airese kliimamuutuste konverentsil (COP-10)

Euroopa Parlament,

- võttes arvesse 1997. aasta detsembris vastu võetud Ühinenud Rahvaste Organisatsiooni kliimamuutuste raamkonventsiooni (UNFCCC) Kyoto protokolli, selle rakendusmenetlusi, mis on vastu võetud Bonni (juuli 2001), Marrakeshi (november 2001), New Delhi (november 2002) ja Milano (detsember 2003) konverentsidel ning eelolevat osapoolte kümnendat konverentsi (COP-10), mis toimub Buenos Aireses (Argentiina) 6.- 17. detsembrini 2004;

- võttes arvesse oma 25. septembri 2002. a resolutsiooni Euroopa kliimamuutuse programmi esimese etapi rakendamist käsitleva Euroopa Komisjoni teatise kohta [1];

- võttes arvesse keskkonna-, rahvatervise- ja toiduohutuse komisjoni poolt vastavalt kodukorra artiklile 108 esitatud suulisi küsimusi O-0049/04 ja O-0050/04 ning nõukogu ja Euroopa Komisjoni avaldusi;

- võttes arvesse kodukorra artikli 103 lõiget 2;

A. arvestades, et Kyoto protokoll ratifitseeriti 31. mail 2002. a nii Euroopa Ühenduse kui ka tema liikmesriikide poolt, ning arvestades, et Euroopa Parlament ja nõukogu kiitsid heaks Kyoto protokolli sätete Euroopa Ühenduses rakendamiseks vajalikud õigusaktid [2], andes sellega tugeva poliitilise signaali enda pühendumuse kohta kliimamuutustega tegelemisele;

B. arvestades, et Kyoto protokolli on nüüdseks ratifitseerinud 126 riiki, kes toodavad 44,2% kogu kasvuhoonegaaside heitkogustest; arvestades siiski, et protokoll jõustub alles siis, kui selle ratifitseerinud riikide poolt tekitatud kasvuhoonegaaside kogus moodustab vähemalt 55% kogu kasvuhoonegaaside kogusest;

C. arvestades, et Euroopa Parlament ja nõukogu võtsid 13. oktoobril 2003. a vastu direktiivi 2003/87/EÜ, millega kehtestati ühenduses kasvuhoonegaaside lubatud heitkogustega kauplemise skeem, [3] ja arvestades, et see oluline samm kinnitab veelkord ELi ning tema liikmesriikide poliitilist pühendumust keskenduda säästvatele siseriiklikele meetmetele ja julgustab teisi pooli seda järgima;

D. arvestades, et Kyoto protokoll on vaid esimene rahvusvahelise üldsuse poolt tehtud algatus võitluseks kliimamuutustega, ja arvestades, et see ei tähenda muude, riiklikul tasandil kasvuhoonegaaside heitkoguste vähendamisele suunatud meetmete seetõttu teisejärguliseks muutumist; vastupidi, neid tuleks vaadelda kui teineteist täiendavaid;

1. soovitab ELil tungivalt säilitada juhtiv roll Buenos Aireses toimuva COP-10 konverentsil peetavatel läbirääkimistel;

2. usub, et COP-10 ei ole mitte ainult heaks võimaluseks jätkata eelnevatel konverentsidel, eriti Bonnis, Marrakeshis, New Delhis ja Milanos vastu võetud Kyoto protokolli rakendamisega seotud otsuste langetamise protsessi, vaid ka laiapõhjalise arutelu algatamiseks teise kohustusperioodi peamistel teemadel, selleks et jõuda ELi eesmärgini hoida keskmise globaalse temperatuuri tõusu eelindustriaalse tasemega võrreldes väiksemana kui +2oC; kordab seisukohta, et pikaajalises perspektiivis peab kohaldama võrdsete õiguste põhimõtet iga maailma kodaniku kohta;

3. nõuab ELilt ja kõigilt teistelt ÜRO kliimamuutuste raamkonventsiooni pooltelt tungivalt Milanos algatatud arutelu jätkamist, eesmärgiga kaasata rahvusvaheline lennundus ning laevandus heitkoguste vähendamise kavasse teisel kohustusperioodil alates aastast 2012; nõuab tungivalt, et EL ja kõik teised ÜRO kliimamuutuste raamkonventsiooni pooled jälgiksid eriliselt ka transpordi põhjustatud heitkoguseid ning võimaluse korral töötaksid välja oma transpordi heitkoguste protokolli;

4. tervitab Venemaa Föderatsiooni hiljutist otsust Kyoto protokolli ratifitseerimise kohta, mis teeb protokolli jõustumise võimalikuks;

5. kutsub riike, kes ei ole veel Kyoto protokolli ratifitseerinud, tegema seda võimalikult kiiresti; kutsub Ameerika Ühendriikide valitsust üles vaatama uuesti läbi oma otsus mitteosalemise kohta;

6. nõuab tungivalt, et Euroopa Komisjon ja liikmesriigid paneksid rõhku kliima kaitsmise vajadusele, kui nad peavad dialooge rahvusvaheliste partneritega, eriti Ameerika Ühendriikide ja Venemaaga, ning rõhutaksid, et suhted ELi ja kolmandate riikide vahel ei saa jääda kahjustamata, kui selles küsimuses ei võeta konstruktiivset seisukohta;

7. usub, et ELi delegatsioonil on kliimamuutusi puudutavatel läbirääkimistel kanda oluline roll, ja peab seetõttu vastuvõetamatuks, et delegatsiooni koosseisu kuuluvatel Euroopa Parlamendi esindajatel ei olnud võimalik varasema osapoolte konverentsi ajal ELi koordineerivatel kohtumistel osaleda; loodab, et Buenos Aireses on Euroopa Parlamendi esindajatel võimalik sarnastest kohtumistest osa võtta, vähemalt vaatlejatena kas sõnaõigusega või ilma;

8. võtab teadmiseks Euroopa Keskkonnaagentuuri (EEA) viimase aruande, milles täheldatakse muuhulgas, et Euroopa soojeneb kliimamuutuste tagajärjel muust maailmast keskmisest kiiremini; võtab teadmiseks kliima muutumise ja soojenemise arktilistel aladel;

9. usub, et EL peaks uuesti kahekordistama oma panust Kyoto protokollis sätestatud eesmärkide saavutamiseks ning andma eeskuju konventsiooni teistele osapooletele;

10. kutsub ELi ja liikmesriike üles investeerima meetmetesse kliimamuutustega kohandumiseks ja looma vastavad fondid arengumaade jaoks nende kohandumise rahastamiseks;

11. rõhutab sellega seoses nii energiatõhususe tugevdamise meetmete (ELis on selles osas suur potentsiaal) kui taastuvate energiaallikate olulist rolli ja toetab Euroopa Komisjoni teatist selles küsimuses (KOM(2004)0366); rõhutab eriti biomassi kui CO2-neutraalse energialiigi võimalusi ning kutsub Euroopa Komisjoni üles vaatama läbi õigusloomealased meetmed, et toetada biomassist energia tootmist; julgustab kõiki liikmesriike tunnustama neile antud vastutust ja tagama kohustuste jagamisel nende jaoks seatud eesmärkide saavutamise;

12. kutsub liikmesriike, kes ei ole veel koostanud riiklikke jaotuskavasid, nagu nähti ette heitkogustega kauplemise direktiivis, üles tegema seda nii kiiresti kui võimalik ja seadma endale sealjuures ambitsioonikad eesmärgid; nõuab komisjonilt tungivalt viivitamatute õiguslike sammude astumist liikmesriikide suhtes, kes ei täida direktiivi nõudeid; kutsub komisjoni üles lükkama tagasi riiklikud jaotuskavad, mis võimaldavad põhjendamatult suurt CO2 heitkogust;

13. rõhutab, et pärast taotluste esitamise tähtaega 1. jaanuaril 2005. aastal ei ole heakskiidetud riiklike jaotuskavade muutmine lubatud;

14. teeb oma presidendile ülesandeks edastada käesolev resolutsioon komisjonile, nõukogule, liikmesriikide valitsustele ja parlamentidele ja ÜRO kliimamuutuste raamkonventsiooni sekretariaadile palvega saata see edasi kõikidele lepinguosalistele, kes ei ole ELi liikmed.

[1] ELT C 273 E, 14.11.2003, lk 172.

[2] 11. veebruari 2004. aasta otsus nr 280/2004/EÜ ühenduse kasvuhoonegaaside heitkoguste jälgimise mehhanismi ning Kyoto protokolli rakendamise kohta (ELT L 49, 19.2.2004, lk 1) ja 27. oktoobri 2004. aasta direktiiv 2004/101/EÜ, millega muudeti kasvuhoonegaaside heitkogustega kauplemise skeemi kehtestanud direktiivi 2003/87/EÜ Kyoto protokolli projekti mehhanismidega kooskõlastamiseks (ELT L 338, 13.11.2004, lk 18).

[3] ELT L 275, 25.10.2003, lk 32.

--------------------------------------------------